Diari Oficial de la Generalitat Valenciana


Sumari del DOGV 9499, del 28-12-2022 (2022/11328)

RESOLUCIÓ de 5 de desembre de 2022, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració General de l'Estat-Generalitat, en relació amb el Decret llei 1/2022, de 22 d'abril, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9499

Data del DOGV
:   28-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11060


Data del document
:   05-12-2022

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 5 de desembre de 2022, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració General de l'Estat-Generalitat, en relació amb el Decret llei 1/2022, de 22 d'abril, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna. [2022/11733]  
  
D'acord amb el que estableix l'article 33 de la Llei orgànica 2/1979, de 3 d'octubre, del Tribunal Constitucional, modificat per la Llei orgànica 1/2000, de 7 de gener, aquesta direcció general disposa la publicació en el Diari Oficial de la Generalitat Valenciana de l'acord que es transcriu com a annex en aquesta resolució.  
  
València, 5 de desembre de 2022.- La directora general de Relacions amb la Unió Europea i l'Estat: Daría Terrádez Salom.  
  
  
  
ANNEX  
  
Acord de la Comissió Bilateral de Cooperació Administració General de l'Estat-Generalitat en relació amb el Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna  
  
I. De conformitat amb les negociacions prèvies celebrades pel grup de treball constituït per l'Acord de la Comissió Bilateral de Cooperació Administració General de l'Estat-Generalitat de València per a l'estudi i la proposta de solució de les discrepàncies manifestades en relació amb els articles 1 i 8 del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, les dues parts les consideren solucionades conformement als següents compromisos:  
a) En relació amb l'article 1 del Decret llei 1/2022, de 22 d'abril, del Consell, el Govern de la Generalitat Valenciana es compromet a promoure la corresponent modificació legislativa per a la inclusió d'una disposició addicional en el text refós en la qual s'establisca que quan la norma faça referència a les infraestructures de competència estatal serà aplicable el que es disposa en la normativa sectorial específica de caràcter estatal, de conformitat amb l'apartat 10 de l'Acord de la Comissió Bilateral de Cooperació entre l'Administració General de l'Estat i la Generalitat Valenciana del 8 d'abril de 2022, en relació amb el Decret legislatiu 1/2021, de 18 de juny, d'aprovació del text refós de la Llei d'ordenació del territori, urbanisme i paisatge.  
  
b) Així mateix, el Govern de la Generalitat Valenciana es compromet a promoure la corresponent modificació legislativa a fi de suprimir l'incís «sense assumir els riscos i beneficis d'aquella» que apareix actualment en la redacció de l'article 197.3 del text refós de la Llei d'ordenació del territori, urbanisme i paisatge, in fine, de conformitat amb l'apartat 19 de l'Acord de la Comissió Bilateral de Cooperació entre l'Administració General de l'Estat i la Generalitat Valenciana del 8 d'abril de 2022, en relació amb el Decret legislatiu 1/2021, de 18 de juny, d'aprovació del text refós de la Llei d'ordenació del territori, urbanisme i paisatge.  
c) D'altra banda, el segon paràgraf de l'article 110.5 del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, en la redacció donada per l'apartat 6 de l'article 1 del Decret llei 1/2022, té el següent tenor literal: «No es considerarà a aquest efecte impossibilitat per a la transferència de la reserva d'aprofitament la impossibilitat que derive de circumstàncies del mercat immobiliari. Tampoc concorrerà el dret a l'expropiació rogada de reserves d'aprofitament urbanístic en el cas que en el marc del pla general es prevegen mecanismes que possibiliten efectuar la transferència de l'aprofitament urbanístic reservat».  
  
Respecte a aquest precepte, les dues parts consideren que la menció en el pla general no és indeterminada, atés que ha d'entendre's que el pla general ja estarà aprovat definitivament i que aquest farà possible, a través d'un mecanisme específic, garantir la reserva d'aprofitament.  
  
d) En relació amb l'article 8, apartat 3, pel qual es modifica l'apartat 6 de l'annex de la Llei 2/1989, de 3 de març de la Generalitat Valenciana, les dues parts acorden que el que es preveu en aquest precepte ha d'entendre's sense perjudici de la legislació bàsica estatal aplicable.  
  
II. En raó a l'acord aconseguit, les dues parts consideren resoltes les discrepàncies manifestades i concloses les controvèrsies plantejades.  
  
  
III. Comunicar aquest acord al Tribunal Constitucional als efectes previstos en l'article 33.2 de la Llei orgànica 2/1979 de 3 d'octubre, del Tribunal Constitucional, així com publicar-lo en el Boletín Oficial del Estado i en el Diari Oficial de la Generalitat Valenciana.